用王深造韻觀射寄呈吳門吳侍郎
作者：方岳
朝代：宋

paragraphs: 吳苑雲酣歌舞地，平時灞上真兒戲。
府公槌鼓入轅門，盤馬彎弓士增氣。
玉虬夜吼雙寶刀，曉霜冷透宮花袍。
君王有意敵天驕，霹靂勁弦吾與操。
滿月猶嫌無腕力，三軍鳴金齊破的。
莫將電鏃驚飛翼，請射檄書青草礫。
參旗井鉞光相摩，帳前萬疊轟靈鼉。
呼韓要通作編戶，勿遣喘從榆塞過。
鴈沙枯葉改凱歌，安得壯士翻銀河。
三邊農桑俱偃武，將軍懶射南山虎。
不須土訓喻遠人，天地中間悉臣主。
文章四海吳狀元，那肯軍裝遽如許。